दामोदर राव (जन्म 21 अगस्त 1977) एगो भारतीय गायक, संगीतकार आ अभिनेता हउवे. इनकर संगीत मधुर अउरी कर्णप्रिय होला। दामोदर राव आज तकले लगभग सत्तर गो से भी ज्यादा हिंदी आ भोजपुरी फिल्मन में आपन मधुर संगीत देले बाड़न। आ लगभग 750 गो से भी ज्यादा एल्बम बनवले बाड़न, दामोदर राव एगो सुरीला गायक भी हउवन, इनकर गावल कई गो एल्बम भी बाजार में उपलब्ध बा, इनकर गावल भोजपुरी में किताब भी मार्केट में मिलेला, आ इनकर गावल हिंदी में साईं भजन के पुस्तक साईं आराधना नाम से बाजार में बिकेला । आज भोजपुरी फ़िल्मी समाज में इनकर बहुत बड़ा योगदान बा, साथे साथे हिंदी फिल्म जगत में भी आप मजबूत पैठ बनावे के फेरा में बाड़ें । दामोदर राव बेस्ट संगीतकार के कई गो अवार्ड भी प्राप्त कइले बाड़न | दामोदर राव के जन्म भारत के बिहार राज्य के पश्चिम चंपारण जिला बेतिया के नरकटियागंज शहर में भइल रहे, राव अभी मुंबई में अपना पूरा परिवार के साथे रहलें, राव संगीत परिवार से संबंध राखेलें, इनकर पिता रामधनी राव एगो क्षेत्रिय लोक गायक रहलें। दामोदर राव अबले लगभग 70 गो से ज्यादा फिल्म में आपन संगीत देलें बाड़न, जेमे कई गो भाषा शामिल बा जइसे हिंदी, भोजपुरी, मैथिली, हरियाणवी, पंजाबी आदि । दामोदर राव बहुत सारा एल्बम रेकार्ड कइले बाड़न, काफी एल्बम में इ खुद गवलें भी बाड़ें आ साथे साथ अभिनय भी कइले हउवन । इनकर एगो गाना ""भारत को बचाना ही होगा मोदी को लाना ही होगा"" काफी प्रसिद्ध भइल रहे जेकर गायक सुमित बाबा रहलें । आ एगो अउरी गाना डी जे वाला भाई करा भोल्युम हाई जवना के गायिका रहली गायिका देवी, इहो गाना सुपर हिट भइल रहे। इनका संगीत में अब तकले भोजपुरी फिल्म जगत के सारा कलाकार लो काम कइले बा, आ हिंदी जगत के भी लगभग सारा बड़का गायक लो गीत गवले बा । जइसे कुमार सानु, उदित नारायण झा, सपना अवस्थी, साधना सरगम, विनोद राठोर, अनूप जलोटा, रूप कुमार राठोर, पवन सिंह, इन्दू सोनाली, कल्पना पटवारी, मोहन राठोर, अलका याग्निक, मनोज तिवारी, शाहिद माल्या, शबाब साबरी, संचिति सकट, अलोक कुमार, पामेला जैन आदि ।